# Zápis do 1. ročníka základnej školy

Vážení zákonní zástupcovia,

v súlade s usmernením Ministerstva školstva, vedy, výskumu a športu SR k prijímaniu detí na vzdelávanie v základnej škole na školský rok 2023/2024 a v súlade VZN mesta Martin č. 97 o určení miesta a času zápisu na plnenie povinnej školskej dochádzky sa zápis do 1. ročníka našej základnej školy uskutoční **v dňoch 12. a 13. apríla 2023 v čase od 14:00 do 18:00 hod. v priestoroch prízemia školy vchod B.**

Zákonní zástupcovia dieťaťa sú povinní prihlásiť dieťa na plnenie povinnej školskej dochádzky v základnej škole v školskom obvode, v ktorom má trvalý pobyt, prípadne na inú základnú školu podľa vlastného výberu.

Zápisu sa zúčastnia:

* **deti ktoré do 31. 8. 2023 dovŕšia šiesty rok veku (deti narodené 1. 9. 2016 – 31. 8. 2017) a dosiahnu školskú spôsobilosť,**
* **deti, ktoré sa zúčastnili zápisu v minulom školskom roku, ale pokračovali v povinnom predprimárnom vzdelávaní v materskej škole (bývalý odklad školskej dochádzky),**
* **možu sa zúčastniť detí, ktoré nedovŕšili šiesty rok veku po absolvovaní testu školskej zrelosti a vyjadrenia príslušného zariadenia výchovného poradenstva a prevencie a všeobecného lekára pre deti a dorast.**

Zápisu do 1. ročníka základnej školy sa zúčastní dieťa v sprievode zákonných zástupcov. Je potrebné priniesť rodný list dieťaťa a občianske preukazy zákonných zástupcov z dôvodu kontroly údajov uvedených v prihláške na štúdium. Prihlášku je možné vyplniť:

* **elektronicky na webovom sídle školy. Prihláška bude sprístupnená od 20. 3. 2023.** Prihlášku je potrebné vytlačiť, podpísať zákonnými zástupcami dieťaťa a priniesť na zápis,
* **v papierovej podobe,** prihlášku je možné vyzdvihnúť vopred na sekretariáte školy. Vyplnenú prihlášku s podpismi zákonných zástupcov doniesť na zápis do 1. ročníka,
* **priamo v deň zápisu.**

Žiadame zákonných zástupcov, aby prihlášku vyplnili podľa údajov uvedených v rodnom liste dieťaťa a občianskom preukaze zákonných zástupcov.

## Odklad začiatku plnenia povinnej školskej dochádzky u dieťaťa, ktoré nedosiahne školskú spôsobilosť

Zákonný zástupca je povinný zapísať na plnenie povinnej školskej dochádzky v ZŠ aj dieťa, ktoré nedosiahne školskú spôsobilosť. Riaditeľ základnej školy odporučí zákonnému zástupcovi, aby dieťa pokračovalo v plnení povinného predprimárneho vzdelávania v materskej škole na základe:

* písomného súhlasu príslušného centra poradenstva a prevencie (CPP),
* písomného súhlasu všeobecného lekára pre deti a dorast,
* informovaného súhlasu zákonného zástupcu.

O pokračovaní povinného predprimárneho vzdelávania v materskej škole rozhodne riaditeľ materskej školy až po predložení vyššie uvedených písomných súhlasov.

## Dieťa, ktoré nedovŕši šiesty rok veku

Do 1. ročníka možno výnimočne prijať aj dieťa, ktoré nedovŕši šiesty rok veku a absolvovalo povinné predprimárne vzdelávanie, a to vždy:

* po súhlasnom vyjadrení príslušného centra poradenstva a prevencie,
* po súhlasnom vyjadrení všeobecného lekára pre deti a dorast.

Plnenie povinného predprimárneho vzdelávania v MŠ zákonný zástupca preukazuje **„potvrdením“ príslušnej materskej školy** (Príloha č. 1).

V prípade, že zákonný zástupca má záujem o informácie alebo diagnostiku dieťaťa, môže kontaktovať Centrum poradenstva a prevencie v Martine, Ul. Červenej armády č. 1, na e-mail: [cpppapmartin@gaya.sk](mailto:cpppapmartin@gaya.sk), [www.cpppapmartin.sk](http://www.cpppapmartin.sk/), alebo telefonicky na tel. čísle 043/430 20 21.

# Podpisovanie prihlášky oboma zákonnými zástupcami

V súlade § 144a zákona 245/2008 o výchove a vzdelávaní (školský zákon) a o zmene a doplnení niektorých zákonov sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti sa vyžaduje podpis oboch zákonných zástupcov dieťaťa. **Vzhľadom k tomu odporúčame, aby sa zápisu zúčastnili obaja rodičia.**

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená: Túto skutočnosť je možné preukázať kópiou rozhodnutia súdu,
* jeden z rodičov nie je schopný zo zdravotných dôvodov podpísať sa, túto skutočnosť je možné preukázať napríklad *potvrdením od všeobecného lekára zákonného zástupcu,* alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa, túto skutočnosť je možné preukázať napríklad *písomným vyhlásením*) (Príloha č. 2).

## Na prihláške postačuje podpis len jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie (Príloha č. 3).

**O prijatí do základnej školy rozhodne riaditeľ školy do 15. júna 2023.** Rozhodnutie bude doručené obom zákonným zástupcom. V prípade dohody zákonných zástupcov je možné rozhodnutie doručiť jednému z nich, ak to doručia riaditeľovi školy písomné vyhlásenie (príloha č. 3)

V Martine dňa 17. 3. 2023